**Dôvodová správa**

Koncepcia rozvoja športu predstavuje spôsob, akým je možné docieliť rozvoj športu vo všetkých vekových kategóriách, podporu športovej zdatnosti, telesnej kultúry a zdravého životného štýlu zo strany Mestskej časti Košice – Sídlisko KVP (ďalej len Mestská časť) a jej schválením sa prejavuje vôľa zaoberať sa touto problematikou zámerne, cielene, systematicky a pravidelne.

**Zámerom predkladanej „Koncepcie rozvoja športu Mestskej časti Košice – Sídlisko KVP“ (ďalej len „Koncepcia“) je definovanie**

* **vízie v oblasti koordinácie procesov v športe,**
* **strategických priorít pre jednotlivé oblasti zabezpečenia rozvoja športu,**
* **cieľov a opatrení (aktivít) Mestskej časti pre oblasť športu.**

Vízia charakterizuje východziu situáciu, kam sa má v horizonte 5 rokov Koncepcia dostať. Jednotlivé strategické priority Koncepcie sú rozpracované cez tzv. ciele a opatrenia, ktoré určujú súbor aktivít, prostredníctvom ktorých by sa mali dosiahnuť priority až po naplnenie vízie. Zohľadňoval sa aktuálny stav športovej infraštruktúry a reálne možnosti samosprávy. Realizáciou priorít a cieľov, opatrení a aktivít bude zabezpečená pestrá ponuka možností športového vyžitia.

Priority a ciele, opatrenia a aktivity sú stanovené tak, aby sa starostlivosť o rozvoj športu stala zároveň nástrojom sociálnej politiky, keďže sú v nej zapracované oblasti starostlivosti o deti, mládež a seniorov, aj osoby so zdravotným hendikepom. Preto ju nemožno chápať ako materiál týkajúci sa výlučne oblasti športu, ale aj ako dokument s medzirezortným zameraním a komplexným prístupom, ktorý sa výrazne podieľa na zlepšení zdravotného stavu, prevencii civilizačných ochorení, aktívneho trávenia voľného času a prispieva k plnohodnotnému a pohodovému životu.

Pri tvorbe a spracovaní Koncepcie sa vychádzalo jednak z platnej legislatívy v oblasti športu a jednak v súlade s platnými programovými dokumentmi na európskej, národnej, regionálnej a lokálnej úrovni. Podkladom pre vypracovanie Koncepcie boli predovšetkým:

- Koncepcia štátnej politiky v oblasti športu - Slovenský šport 2020,

- Európska charta o športe,

- Biela kniha o športe,

- Usmernenia EÚ o fyzickej aktivite. Odporúčané politické opatrenia na podporu fyzickej aktivity posilňujúcej zdravie,

- Koncepcia rozvoja športu Košického samosprávneho kraja,

- Koncepcia rozvoja športu v Košiciach na roky 2015 – 2020,

- Národný akčný plán pre podporu pohybovej aktivity na roky 2017 – 2020,

- Koncepcia rozvoja pohybových aktivít detí a mládeže,

- interný monitoring športovej infraštruktúry na území Mestskej časti.

Spracovaná analytická časť slúži predovšetkým ako základná dátová základňa pre ďalšiu prácu. Ako štatistická časť analýzy, tak aj výstupy z jednotlivých šetrení tvoria hlavné východisko pre analýzu silných a slabých stránok a z veľkej časti i budúcich príležitostí a možných ohrození (rizík) – SWOT analýzu.

Programová časť stanovuje strategické priority a ciele, opatrenia a aktivity v jednotlivých oblastiach športu, telesnej kultúry a pohybových aktivít, týkajúce sa rozvoja mládežníckeho športu (školský šport), športu pre všetkých, materiálno-technického zabezpečenia športu a športovej infraštruktúry, financovania a propagácie športu.

Koncepcia bude koncom roku 2024 opätovne prehodnotená a novelizovaná, aby bola prispôsobená aktuálnym podmienkam.

Spracoval:

Mgr. Marián Horenský, PhD.

poslanec Miestneho zastupiteľstva MČ Košice - Sídlisko KVP